Amyusha Dawnghkawn
Amyusha
Dawnghkawn
Hkawp Pungwa
Amyusha dawnghkawn ngu ai gaw, dai amyu ting a danhkung danna rai nga ai. Amyu a malai, mungdan a malai rai nga ai.
Daini Chyurum Jinghpaw Wunpawngsha ni mung, amyusha dawnghkawn lu nga ga ai law. Dai kaw lawm ai hkyeng ai ningsam a lachyum gaw; magrau grang ai, share shagan ni, sadi dung kangka ai, jiwoi jiwa ni asak hte galai nna lu la ai mungdan re ngu ai hpe lachyum shapraw ai kumla rai nga mali ai.
Tsit tsawm ai ningsam a lachyum gaw; Tsit tsawm ai buga, maisak mailung ni, nhprang, sutgan hpring ai lamuga re ngu ai rai.
Ninghtu Ginchyai Lawm Ai Majun Hpe Ning Nga Tsun Ma Ai.
1. Madin n dat myi n pat ai ban prat hta, Ja Nyi yan Ja Nga chyu sha Hpan madu ngu ai gaw nga ai. Shi a chyeju nlang hte hpe shakawn kungdawn ra ai nga nna shu hpe rim, shingna lahkawng hpe ginchyai nna jun, dai kaw shu hpe wuloi ngu nna gyit, dai shu hpe shingna hte galun, Hpan Madu hpe jawjau kungdawn ai lam galaw sai nga nna hpanda maumwi mausa hta lawm ai majun hpe la ai.
(Dai yang na, shan hta jan ai masha ni gaw; “Ga lahka hku kaw na bran ai, hkat lat tan ran ru kawn yan ai ni rai ga ai,” nga nna gumrawng gumrat gumrawng gumtawng nga ma ai. Dai majaw, shanhte hpe, Daru gumrawng magam sindawng ngu ai. Shanhte gaw sha-u kaw lup si ai rai. Ja Nyi yan Ja Nga kayung Maja chyu sha, Majoi Sha-u kaw na lawt ai.)
2. Myihtoi ni myihtoi hkingrawng lung na rai yang, ninghtu (14) chyik chyai ai ninghtu lakang kanggam hpe kabye nna lung ai. Dai zawn lung yang, hkala nba, sai hpaw sai pru ai lam n nga ai. Myihtoi ni gaw, sadi dung kangka ai majaw re nga ma ai. Ninghtu ningshan hpe, kabye na maga (ntsa maga) de tawn, ninggung (n dai ai) hpe lawu maga de tawn ai.
Ndai majun kaw lawm ai lachyum hte maren, amyusha dawnghkawn kaw ninghtu ginchyai lawm ai. Hkyeng ai gaw lahta, tsit ai gaw npu, ninghtu lahkawng ginchyai ai jut hpe ka-ang shatai nna, hkyeng tsit ningsam hpe maren mara ka shatsawm shakap ai rai.
3. Manau dum ai shani, shagu hkungga tai na wuloi hpe nga ngadang kaw gyit dun nna, dumsa ngut ai hpang she galun ai, byen ai. Ninghtu ginchyai ai majun gaw, ndai majun hpe mung shadan shadawng ai kumla re.
4. Soi nhpye hte ninghtu ninggang hpye ai lailen hpe mung majun shatai ai len ningli gaw;- nhpye shawng hkra maga hpye, ninghtu ninggang hpe gaw pai maga hpye ai. Jinghpa shada chyik chyai (ginchyai) nna hpye ai. Ndai gaw Kachin Wunpawng amyu a mungding htunghking re.
Ninghtu lahkawng a ningsam gaw hpraw ai. De a lachyum gaw, myit masin kraw lawang hpraw san ai, sanseng ai hpe shadan ai lachyum rai.
Nhpye hte ninghtu ninggang hpe kalang ta hkra maga de hpye ai gaw shut ai. 1947ning, Awng San wa Myitkyina Manhkring de du ai shani she byin wa ai lailen re.
1925-30 ning hkan, hpung-up sara garai n law ai laman, hpyendap hkan e galaw ai hkungran poi ni hta mung ninghtu ginchyai lang ai lam hpe myitsu salang nkau mi tsun dan ai hpe na chye lu nngai.
Hkungran ai htung laida: Ninghtu lang ai marai lahkawng gaw man hkrum rai nna tsap, ninghtu hpe hkra lata hte sharawt ginchyai, de a npu num ningnan yan la ningnan lata gindun let lai, dai hpang lata yungnu dip masat (nkau mi sen htu) rai nna hkungran ai re nga ma ai. (4th Kachin Hpung-up Rev. Sumdu Mai tsun ai ga re.)
Lahta de na majun lawnglam ni hte hkrak, kahpu kawa share shagan, Lahkum Lahpai Naw Seng gaw, PNDF (Pawng Yawng National Defence Force) “Pawngyawng Amyusha Makawp Maga Hpung”, 1949 ning e woiawn hpaw ninghtan ai rai yang, daini na Kachin amyu ni a “Amyusha Dawnghkawn” hpe gyin shalat ai rai.
La-kap Ai Laika
-AMYU MASHA NINGBO NO SENG HTE SHI A GASAT SHARE MANANG NI laika buk,
laika man -51 , pang-1
Majun hpe chye na ai lam gaw, nganggrin ai labau byin tai na matu madi shadaw ai rai.
Sadi Matsing Hpa
1. Dawnghkawn a shadawn shadang ruk (ration) gaw, 2” x 3” re. Dawnghkawn shadaw hta gyit noi shalun ai dawnghkawn gaw, 3”x5” tawn da ai.
2. Masat tawn da ai ningsam ni a hkrang n mai jashai ai. (Lawu lahta n mai galai ai.)
3. Madu maida (copy right) galaw ra na re.
4. Kam mara, pagawn para jailang asung jashawn ai lam n nga na matu ritkawp tara tawn da ra ai.
5. Mawnghkyehka ngu ai gaw;- amyu, mungdan hte seng ai gasadi (munggyit gagyit laika) ngu ai hpe yin la ai lam rai nna, chyam tang ai lachyum gaw tinggyeng akyu ara a matu shada da dari hkat yang na ga re. Yin la ai lam n lawm ai.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn